NARIADENIE KOMISIE (ES) č. 532/2007
zo 14. mája 2007,
ktorým sa mení a dopĺňa nariadenie (ES) č. 1282/2006, ktorým sa ustanovujú osobitné podrobné pravidlá uplatňovania nariadenia Rady (ES) č. 1255/1999, pokiaľ ide o vývozné licencie a vývozné náhrady pre mlieko a mliečne výrobky, a nariadenie (EHS) č. 3846/87, ktorým sa ustanovuje nomenklatúra poľnohospodárskych výrobkov pre vývozné náhrady
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 31 ods. 14,
keďže:
(1)
Aby sa predišlo prekročeniu maximálnych množstiev, ktoré sa môžu vyvážať pri uplatnení vývozných náhrad určených v Dohode o poľnohospodárstve uzavretej počas Uruguajského kola multilaterálnych obchodných rokovaní (2), v článku 16 ods. 3 druhom pododseku nariadenia Komisie (ES) č. 1282/2006 (3) je uvedené, že náhrady sa nebudú poskytovať za sacharózovú zložku mliečnych výrobkov obsahujúcich pridaný cukor v prípade, že výška náhrady za mliečnu zložku týchto výrobkov je nulová alebo nebola stanovená. Napriek tomu, že v čase zavedenia tohto uznesenia existovalo reálne riziko prekročenia maximálnych množstiev, v súčasnosti bol tento problém odstránený.
(2)
Nariadením Komisie (ES) č. 61/2007 z 25. januára 2007, ktorým sa stanovujú vývozné náhrady za mlieko a mliečne výrobky (4), sa zrušili náhrady za plnotučné sušené mlieko a kondenzované mlieko, a tým sa začal uplatňovať článok 16 ods. 3 druhý pododsek nariadenia (ES) č. 1282/2006. Zrušenie náhrad za mliečne aj sacharózové zložky môže mať za následok stratu značného množstva trhových podielov v sektore mliečnych výrobkov obsahujúcich pridaný cukor. Preto je vhodné opatrenie znovu zaviesť systém vývozných náhrad za sacharózovú zložku mliečnych produktov obsahujúcich pridaný cukor.
(3)
V článku 24 ods. 1 druhom pododseku nariadenia (ES) č. 1282/2006 sa stanovuje, že v prípade vývozu syra do Spojených štátov amerických v rámci kvót podľa článku 23 tohto nariadenia sa v kolónke 16 vývozných licencií uvádza 8-miestny číselný znak kombinovanej nomenklatúry výrobku. Skúsenosti ukázali, že po vydaní vývozných licencií dovozcovia zo Spojených štátov môžu požadovať dodávku iného druhu syra z rovnakej skupiny výrobkov. S cieľom dosiahnuť takúto flexibilitu je potrebné upraviť článok 24 ods. 1 nariadenia (ES) č. 1282/2006 zodpovedajúcim spôsobom.
(4)
V nariadení Komisie (ES) č. 522/2006 z 30. marca 2006, ktorým sa stanovujú vývozné náhrady za mlieko a mliečne výrobky (5), je ustanovené, že od 31. marca 2006 sa všetky vývozné náhrady poskytujú v eurách za množstvo 100 kg. Znenie článku 16 nariadenia (ES) č. 1282/2006 a sektor 9 v prílohe I k nariadeniu Komisie (EHS) č. 3846/87 (6) by sa mali zodpovedajúcim spôsobom upraviť.
(5)
Nariadenia (EHS) č. 3846/87 a (ES) č. 1282/2006 by sa mali zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nariadenie (ES) č. 1282/2006 sa mení a dopĺňa takto:
1.
Článok 16 sa mení a dopĺňa takto:
a)
odsek 2 sa nahrádza takto:
„2. Zložka podľa odseku 1 písm. a) sa vypočíta vynásobením stanovenej výšky náhrady percentuálnym podielom mliečnej zložky z celého výrobku.“;
b)
v odseku 3 sa druhý pododsek zrušuje.
2.
Do článku 24 ods. 1 druhého pododseku sa pridáva nasledujúca veta:
„Licencie platia aj pre akýkoľvek iný číselný znak, na ktorý sa vzťahuje položka KN 0406.“
Článok 2
V sektore 9 prílohy I k nariadeniu (EHS) č. 3846/87 sa prvé vety v písmene a) poznámok pod čiarou č. 4 a 14 nahrádzajú takto:
„výška stanovená za 100 kg, vynásobená percentuálnym podielom mliečnej zložky obsiahnutej v 100 kg výrobku.“
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Bod 2 článku 1 sa bude týkať vývozných licencií vydaných na kvótový rok 2007 a nasledujúce roky.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. mája 2007